Sorozatszerkesztő

Takács M. József

TRUBADÚR ZSEBKÖNYVEK 83.

A fordítás alapjául szolgáló kiadás:

The Collected Works of Ambrose Bierce, V7:

The Devil’s Dictionary

The World Publishing Company, 1911, Cleveland

Borítóterv Szabó Levente

Minden jog fenntartva. A könyv bármely részletének közléséhez a kiadó előzetes hozzájárulása szükséges.

Hungarian translation © Greskovits Endre, 2003, 2025

© Trubadúr Könyvek Kiadó, 2025

ISBN 978-963-656-111-6

gabo.hu

facebook.com/trubadurkiadokft

instagram.com/trubadurkiado

A Trubadúr Könyvkiadó könyveinek kizárólagos terjesztője a DiBookSale Zrt.

Elektronikus verzió v1.0

Ambrose Bierce előszava az Ördögi kislexikon 1911-es kiadásához

Az Ördögi kislexikon első részlete egy hetilapban jelent meg 1881-ben, majd a folytatások rendszertelenül és hosszú kihagyásokkal 1906-ig követték egymást. Ugyanabban az esztendőben a szógyűjtemény nagy része A cinikus szótára címmel megjelent könyv alakban, ám a címet a szerzőnek nem állt hatalmában visszautasítani, s nem jutott neki az a szerencse sem, hogy jóváhagyja. Hogy a mű kiadóit idézzem:

„E felettébb tisztelettudó címet annak az újságnak a vallási skrupulusai kényszerítették rá, melyben a mű egy része megjelent, s ennek természetes következménye az volt, hogy amikor könyv alakban is kiadták, az országot már elárasztották az utánzók egy sereg »cinikus« könyvvel: A cinikus eze, A cinikus aza, A cinikus amaza. A legtöbb ilyen mű egyszerűen ostoba volt, bár némelyikük tökélyre fejlesztette a butaságot. Olyan népszerűtlenné tették a »cinikus« szót, hogy minden könyv, mely ezt viselte a címlapján, már megjelenése előtt bizalmatlanságot váltott ki.”

Közben az ország néhány vállalkozó szellemű humoristája szemelgetett a műből olyan részleteket, melyeket fel tudott használni saját céljaira, és sok definíciója, anekdotája, kifejezése és egyebe többé-kevésbé átment a mindennapi beszédbe. Mindezt nem büszkeségből vagy a tréfa kedvéért mondom, hanem egyszerűen a plágium lehetséges vádja ellen, ami viszont már nem tréfa. A szerző, minekutána visszavette azt, ami az övé, reméli, hogy ártatlannak tartják majd azok, akiknek művét szánta – azok a felvilágosult lelkek, akik jobban szeretik a száraz bort az édesnél, az értelmet az érzelemnél, a szellemességet a humornál és a tiszta angol nyelvet a szlengnél.

A könyv szembetűnő és remélhetőleg kellemes jellemzője az, hogy bőséggel találhatók benne szemléltető idézetek kiváló költők tollából; legkitűnőbbikük a tudós és szellemes lelkész, Gassalasca Jape atya, akinek monogramja szerepel a versek alatt. Jape atyának bátorításáért és segítségéért a prózai szövegek szerzője nagy hálával tartozik.

A. B.

A, Á

abnormális [Abnormal] (mn.) Aki kilóg a sorból. A gondolkodás és a viselkedés terén a függetlenség jelenti az abnormálist, s az abnormális a megvetettet. Ennek okáért a szótárszerkesztő bölcsebben teszi, ha igyekszik jobban hasonlítani az Átlagemberre, mint önnönmagára. Így nemcsak a békét leli meg, hanem a halál kilátását és a Pokol reményét is.

abrakadabra [Abracadabra]

Az abrakadabra örök talány,

Ezer és egy dolgot jelent.

Megmondja, hogy mi, mennyi, merre, hány.

E bűbájos szóban talán

Meglel az múltat és jelent,

Ki sötétben kiált sután

A bölcsesség fénye után.

Hogy ige vagy főnév e szó,

Azt meg nem mondhatom.

De adta sok mindentudó,

Szájról szájra,

Tájról tájra,

Tovább s tovább, tudom.

Egy emberről a fáma úgy beszélt,

Hogy kis híján tíz évszázadot élt

Barlangban, a hegyek között.

(Igaz, aztán elköltözött.)

Bölcsességének hamar híre járt,

Tisztelték nagyon a tar koponyát,

A hosszú, ősz szakállt,

S a ragyogó szemsugárt.

Négy égtáj felől bölcsek csődültek

Hozzá, és a lába elé ültek,

Bár ő nem mondott mást,

Csupán e sóhajtást:

„Abrakadabra, abrakadab,

Abrakada, abrakad,

Abraka, abrak, abra, ab!”

Ez volt az alap,

Csak ennyi, és ők jegyezték

A misztikus szöveg leglényegét,

Hogy e nyúlfarknyi részt

Közzétegyék,

Tengernyi kommentár között,

Hatalmas könyvekben,

Mik száma végetlen,

Tanulságuk pedig – örök!

De emberünk rég

Kiadta lelkét,

A tudós könyvekből por sem maradt,

De a szent bölcsesség sikert arat.

Az abrakadabrában komolyan cseng,

Akár öreg harang, mi mindig zeng.

Ó, milyen jó,

Hogy e szép szó

Hallatán józan eszünk feldereng.

Jamrach Holobom

abszolút [Absolute] (mn.) Független, felelőtlen. Az abszolút monarchiában az uralkodó mindaddig azt teszi, ami neki tetszik, amíg ő is tetszik a bérgyilkosoknak. Mára már nem sok abszolút monarchia maradt, helyébe lépett a korlátozott monarchia, amelyben az uralkodó gonosz (és jótékony) hatalmát nagy mértékben megnyirbálják, valamint a köztársaság, melyet a véletlen igazgat.

absztinens [Abstainer] (mn.) Gyenge ember, aki megadja magát annak a kísértésnek, hogy megtagadja magától az örömöt. A tökéletesen absztinens a tartózkodáson kívül mindentől tartózkodik, attól pedig különösen, hogy mások dolgától tartózkodjék.

Egy ember így feddi a másnapos vitézt:

„Azt hittem, te absztinens vagy, fiam.”

„Az vagyok – mondta a rajtakapott csibész –,

Az ám, de nem bigott, uram.”

G. J.

abszurditás [Absurdity] (fn.) Állítás vagy képzet, mely nyilvánvalóan nem áll összhangban az ember véleményével.

admirális [Admiral] (fn.) A csatahajónak az a része, mely beszél, miközben az orrszobor gondolkodik.

adósság [Debt] (fn.) A rabszolgahajcsár láncának és korbácsának szellemes helyettesítője.

Akváriumba zárva a kis pisztráng,

Keresve a kijáratot, meg-megráng,

Orrát a börtön falához szorítja,

S azt sem látja, mi az, mi fogva tartja;

Mint az adós, aki hiába örül,

Hisz az adósság fala veszi körül,

Kesereg és várja, mi lesz a dolga,

S ráébred: akár fizethetett volna.

Barlow S. Vode

aforizma [Aphorism] (fn.) Előre megemésztett bölcsesség.

Agyának ernyedt tömlejét

Kóros ötlet feszíti szét,

S az őskáoszból földet ér

Egy aforizmatöredék.

„Az Örült Filozófus”, 1697

agy [Brain] (fn.) Olyan szerkezet, amelyről azt gondoljuk, hogy gondolkodunk vele. Ez különbözteti meg azt az embert, aki megelégszik valamivel, attól, aki tenni akar valamit. A nagyon gazdag embernek, vagy az olyannak, akit benyomtak valamilyen magas állásba, általában úgy teli van a feje aggyal, hogy a felebarátai nem bírják a fejükön tartani a kalapot. A mi civilizációnkban és a mi republikánus kormányzatunk mellett az agyat oly nagy tisztelet övezi, hogy jutalomból kivonták a hivatal gondoskodása alól.

ágyú [Cannon] (fn.) Az országhatárok kiigazítására használatos szerkezet.

Akadémia (Platóné) [Academe] (fn.) Ókori iskola, ahol etikát és filozófiát tanítottak.

akadémia (az ókori iskola nevéből) [Academy] (fn.) Mai iskola, ahol futballt tanítanak.

akasztófa [Tree] (fn.) Magas növény, melyet a természet büntetőeszköznek szánt, bár az igazságszolgáltatással való visszaélés folytán a legtöbb fán csak elhanyagolható mennyiségű gyümölcs terem, vagy semennyi. Ha a fa gyümölcsöt terem, akkor a civilizáció jótékony közvetítője és a közerkölcs fontos tényezője. A zord nyugaton és az érzékeny délen gyümölcse (fehér és fekete), bár nem fogyasztják, megfelel a közízlésnek, és bár nem adják el, hasznot hajt a köznek. Az, hogy a fa és az igazságszolgáltatás kapcsolata nem Lynch bíró felfedezése (aki valóban nem tekintette fontosabbnak a lámpaoszlopnál és a hídtraverznél), kiderül Morryster itt következő soraiból, aki őt két évszázaddal megelőzte:

Az vidéken elvittek, hogy megmutassák nekem az Ghogo fát, az melyről már sok szóbeszédet hallottam; én azonban semmi figyelmezésre méltót nem láttam ő benne, az falunak első embere, ahol az fa nőtt, a következő választ adta nékem:

– Ez fán mostan nincsen gyümölcs, de az szezonban ágain ott függenek mindazon latorok, az kik dacolnak Őfelségével.

Majd azt is elmondta, hogy az „Ghogo” szó ugyanazt jelenti az ő nyelvükön, mint az „gazfickó” az miénken.

Keleti utazások

alakiság [Technicality] (fn.) Egy angol bíróság perbe fogott rágalmazásért egy Home nevű férfit, mert gyilkossággal vádolta a szomszédját. Szavai pontosan így hangzottak: „Sir Thomas Holt fogott egy húsvágó bárdot, és lesújtott a szakácsa fejére úgy, hogy a fej egyik fele a szakács egyik vállára bukott, a másik fele meg a másikra.” A vádlottat a bíróság felmentette, mert a tudós bírák úgy ítélték meg, hogy a szavak nem utalnak gyilkosságra, mivel nem erősítik meg a szakács halálát, mely csupáncsak következmény.

alázat [Abasement] (fn.) Illendő és szokásos szellemi magatartás a vagyon vagy a hatalom jelenlétében. Különösen megfelelő akkor, amikor az alkalmazott a munkaadójához fordul.

album [Scrap–Book] (fn.) Olyan könyv, melyet általában egy bolond állít össze. Sok hitvány ember szerkeszt albumot, melybe mindent beleragaszt, amit önmagáról olvas, vagy amit mások gyűjtöttek össze róla. Egy ilyen egoistát szólít meg a következő sorokban Agamemnon Melancthon Peters:

Kedves Frank, te albumodban

Híven megőrizted,

Miket belőled a múltban

Készítettek;

Beraktad a gúnycikkeket,

S mi neved csúfolta,

Hívén, a kacaj hírneved

Bizonyítja.

Ott van a karikatúra,

A sok ceruzarajz –

Vicces alakod s a furcsa

Sémita arc.

Add nekem, kérlek. Hadd szedjek

Sok verést lajstromba,

Mit úgy kapnál, ha Istennek

Ökle volna.

alkalmi [Occasional] (mn.) Ami kisebb-nagyobb gyakorisággal sújt bennünket. Nem abban az értelemben azonban, amelyet a világ használ az „alkalmi vers” kifejezésben, melyet olyan „alkalomra” írnak, mint például egy évforduló, egy ünnepség vagy más esemény. Igaz, ez jobban sújt bennünket, mint más versek, de neve nem a rendszertelenségére utal.

Allah (fn.) A mohamedán legfelsőbb lény, aki különbözik a keresztényekétől, a zsidókétól és így tovább.

Allah törvényeit betartottam,

Az emberek bűnén szánakoztam;

De néha templomban térdepelve,

Kezemet kulcsolva elaludtam.

Junker Barlow

állam [Commonwealth] (fn.) Olyan közigazgatási entitás, melyet politikai paraziták megszámlálhatatlan sokasága működtet, a józan gondolkodás szerint tevékenyen, ám meghatározhatatlan hatásfokon.

Ez állam parlamenti folyosóján

Úgy hemzsegnek mind éhesen és lustán

Az írnokok, kifutók és az attasék,

Kiket csibészek jelölnek, s fizet a nép,

Hogy macska sem fér át a lábak sűrején,

S a nyávogást elnyomja szófia beszéd.

Ó, írnokok, kifutók és portások,

A balsors pallosa sújtson le rátok!

Csapások sorozata legyen éltetek;

A bolhák zsákszámra lepjék el ingetek;

Csontotokon kín és fekély tenyésszen,

Tüdőtökben rakjon a gümő fészket;

Mikrobák s bacilusok fertőzzenek,

Galandféreg rágcsálja zsigeretek;

Hajatokban mindig tengeri nőjön,

És örömetekbe üröm vegyüljön;

Álmotokat mindig szörnyen zavarja

Meg társalgó díványok síri hangja,

Táncot járó szék és hullámzó padlat –

Hortyogó párna és rugdaló matrac!

Fogantok bűnben, vagytok kapzsi vágy!

Gyengítsétek meg a halál angyalát,

Mert ki nem fért itt el, bosszút kiált.

K. Q.

államtitkár [Executive] (fn.) A kormány tisztviselője, akinek az a kötelessége, hogy végrehajtsa a törvényhozó hatalom kívánságait addig, amíg a bírák ezeket érvénytelennek és hatályukat vesztettnek nem nyilvánítják. A következőkben részletet közlünk egy régi könyvből, melynek címe: A megdöbbent holdlakó (Pfeiffer & Co., Boston, 1803).

HOLDLAKÓ: Tehát amikor az önök kongresszusa elfogad egy törvényt, akkor egyenesen a legfelsőbb bíróságra küldik, hogy megtudják, alkotmányos-e?

FÖLDLAKÓ: Nem, dehogy; nem szükséges hozzá a legfelsőbb bíróság jóváhagyása, csak akkor, amikor esetleg többéves alkalmazása után valaki, mondjuk egy vádlott, kifogást emel az ellen, hogy vele szemben alkalmazzák. Az elnök, ha jónak látja, azonnal hatályba helyezheti.

HOLDLAKÓ: Értem, a végrehajtó hatalom a törvényhozás része. A rendőröknek is jóvá kell hagyniuk azokat a helyi rendeleteket, amelyeket végrehajtanak?

FÖLDLAKÓ: Nem egészen – rendőri minőségükben legalábbis nem. Általánosságban fogalmazva azonban minden törvényhez szükséges azoknak a jóváhagyása, akikkel szemben alkalmazzák őket.

HOLDLAKÓ: Értem. A halálos ítélet addig nem érvényes, amíg a gyilkos alá nem írta.

FÖLDLAKÓ: Barátom, ön túl mereven szemléli ezt; mi nem vagyunk ilyen következetesek.

HOLDLAKÓ: De ez a rendszer, tehát hogy fenntartanak egy költséges bírósági gépezetet, mely csak akkor vizsgálja meg a törvények érvényét, miután már jó ideig alkalmazták őket, és akkor is csak azért, mert valaki a bíróság elé viszi – nem okoz ez nagy zűrzavart?

FÖLDLAKÓ: De igen.

HOLDLAKÓ: Akkor végrehajtás előtt miért az elnök, s nem a legfelső bíró érvényesíti a törvényeket?

FÖLDLAKÓ: Erre még nem volt precedens.

HOLDLAKÓ: Precedens? Az mi?

FÖLDLAKÓ: Azt ötszáz jogász határozta meg, fejenként három kötetben. Úgyhogy honnan tudhatná bárki, hogy mi az?

állhatatlanság [Fickleness] (fn.) Egy vállalkozó szellem ismételgetett elégedettsége.

aligátor [Alligátor] (fn.) Amerika krokodilja, mely minden tekintetben magasabb rendű, mint az Óvilág elerőtlenedett monarchiáiban élő krokodilok. Hérodotosz szerint az Indus az egyetlen folyó, melyben krokodilok teremnek, de úgy látszik, elindultak nyugat felé, és megtelepedtek más folyókban is. A hátán lévő rovátkákról az aligátort fűrészeusnak nevezik.

ámítás [Delusion] (fn.) Atyja egy felettébb tiszteletreméltó családnak, mely Lelkesedést, Szeretetet, Áldozatot, Hitet, Reményt, Könyörületességet és még megannyi nagyszerű fiút és leányt foglal magában.

Üdvözlégy, Ámítás! A nagyvilág

Nélküled összeomlott volna már;

Hisz’ a Rossz, kit illőn tisztel a nép,

Megszökne előled, galád Erény.

Mumfrey Mappel

ambíció [Ambition] (fn.) Az az ellenállhatatlan vágy, hogy ellenségeink becsméreljenek, míg élünk, barátaink pedig halálunk után gúnyt űzzenek belőlünk.

amnesztia [Amnesty] (fn.) Az állam nagylelkűsége azokkal a bűnözőkkel, akiket túl költséges lenne megbüntetni.

antialkoholista [Teetotaler] (fn.) Aki tartózkodik a szeszes italoktól, néha teljesen, néha majdnem teljesen.

anyagi [Material] (mn.) Aminek a létezése valóságos, s nem képzeletbeli.

Csak az anyagi dolgokat tisztelem,

Minden más anyagtalan énnekem.

Jamrach Holobom

április bolondja [April Fool] (fn.) A márciusi bolond, aki még egy hónappal ostobább lett.

ár [Price] (fn.) Az érték plusz a követelésekor elhasználódott lelkiismeret értékcsökkenésének méltányos összege.

aréna [Aréna] (fn.) Képzeletbeli patkánylyuk a politikában, ahol az államférfi az előéletével birkózik.

arisztokrácia [Aristocracy] (fn.) A legnemesebb férfiúk uralma. (Ebben az értelmében a szó elavult; ahogy az ilyesfajta kormányzás is.) Olyan fickók, akik puhakalapot és tiszta inget viselnek – bűnösen iskolázottak, és azzal gyanúsíthatóak, hogy bankszámlájuk van.

árva [Orphan] (fn.) Élő személy, akit a halál megfosztott a gyermeki hálátlanság hatalmától – olyan hiány ez, mely különösen ékesen szól mindazokhoz, akik megértik az emberi természetet. Gyermekkorában az árvát rendszerint az árvaházba küldik, ahol csökevényes helyérzékének gondos fejlesztésével megtanítják arra, hol a helye. Majd a függőség és a szolgalelkűség tudományára oktatják, végül pedig szabadon engedik, hogy cipőpucolóként vagy konyhalányként csapjon le a világra.

árverező [Auctioneer] (fn.) Az az ember, aki kalapáccsal a kezében kikiáltja, hogy a nyelvével kizsebelt valakit.

arzén [Arsenic] (fn.) A hölgyek körében nagyon keresett kozmetikumféleség, melynek használata után viszont őket keresik nagyon.

„Egyél-e arzént? – kérdezett

Vissza a férfi. – Hát, egyél;

Sokkalta jobb, ha te eszed,

Mint hogy a csészémbe tegyél.”

Joe Huck

asszony [Woman] (fn.) Állat, mely rendszerint az ember közelében él, de alig alkalmas a háziasításra. Sok idősebb zoológus hitelt ad annak, hogy az asszony egy korábbi, magányos időszakában szert tett valami csökevényes tanulékonyságra, de más természettudósok, akiknek nincs tudomásuk a magányról, tagadják ezt az erényt, és kijelentik, hogy ugyanúgy üvölt most is, akár a teremtés hajnalán. A faj minden ragadozó közül a legelterjedtebb, elárasztja a földgolyó minden lakható területét, Grönland pikáns hegyeitől India erkölcsös partjaiig. Népszerű neve (nölyv) helytelen, mert a macskafélék közé tartozik. A nő karcsú és kecses, különösen az amerikai változat (Felis pugnans), mindenevő, és meg lehet tanítani arra, hogy ne beszéljen.

Balthasar Pober

átok [Damn] (fn.) Ezt a szót régen a paphlagóniaiak használták sűrűn, de jelentését már nem ismerjük. A tudós dr. Dolabelly Gak úgy véli, hogy az elégedettség kifejezésére szolgált, s ebben benne foglaltatott a lehető legnagyobb fokú lelki béke is. Groke professzor viszont úgy gondolja, hogy a viharos örömet fejezték ki vele, mert oly gyakorta fordult elő a jod vagy god szóval együtt, mely azt jelenti, hogy „öröm”. Magam csak nagyon szerényen mernék olyan véleményt kifejteni, mely ezen óriási szaktekintélyek álláspontjának ellentmond.

Ausztrália [Australia] (fn.) A Csendes-óceán déli részén fekvő ország, melynek ipari és kereskedelmi fejlődését hallatlanul visszavetette az a földrajztudósok közt zajló szerencsétlen vita, hogy kontinensnek vagy szigetnek tekintendő-e.

Avernus (fn.) Az a tó, amelynél az ókoriak leszálltak az alvilágba. A tudós Marcus Ansello Scrutator szerint a keresztények onnan vették a megmerítkezéssel való megkeresztelkedés szertartását, hogy az alvilágba egy tónál lehetett leszállni. Lactantius azonban kimutatta, hogy ez tévedés.

Facilis descensus Averni,

Szól a költő; ez pedig azt

Fedi: ha kezdek lefelé menni,

Több pofont kapok, mint vigaszt.

Jehal Dai Lupe

B

Baál [Baal] (fn.) Régi istenség, akit valaha különböző neveken imádtak. Baál néven volt népszerű a föníciaiak körében; Belus vagy Bél néven abban a kitüntetésben volt része, hogy Berosus, a pap szolgálta, aki az Özönvízről szóló híres beszámolót írta; Bábel néven részben az ő dicsőségére emeltek tornyot Sineár földjén. A Bábelből származik az angol „babble” (fecseg) szó. Bármely néven imádták is, ő a Napisten. Belzebub néven ő a nap sugarai által posványos vizeken teremtett legyek ura. Medicinában Baált Birula néven tisztelik, a Zabál királyságban pedig Bocak néven imádják és látják el bőséges áldozatokkal a papok.

baba, babuci [Babe, Baby] (fn.) Idétlen teremtmény, akinek nem határozható meg pontosan a kora, a neme és az állapota, főleg az a szembetűnő rajta, hogy milyen erős rokon- vagy ellenszenvet vált ki az emberekből, miközben ő maga nem árul el érzelmeket. Ismerünk híres babákat; a kis Mózest például, aki a sás közt kalandozott. Az egyiptomi papok hét évszázaddal előbb kétségtelenül ebből merítették azt az alaptalan mesét, hogy a gyermek Oziriszt egy úszó lótuszlevél mentette meg.

Míg nem voltak babák,

Boldog volt mind a lány.

A férfi valahány

Kínlódva költi most a pénzét

A sok babára. Nos, ezért én

Csak arra gondoltam,

Hogy a babát nyomban

Sasok elé mért nem vetették.

Ro Amil

babér [Laurel] (fn.) A laurus nevű, Apollónnak szentelt növény, melynek leveleivel a győztesek és az udvarnál befolyással bíró költők homlokát koszorúzták.

Bakkhosz [Bacchus] (fn.) Megnyerő istenség, akit az ókoriak azért találtak ki, hogy jól berúghassanak.

Előbb vallás, majd gaz vétek,

Ha jó Bakkhosznak áldozunk?

A liktorok bekísérnek,

És megvernek mindannyiunk?

Jorace

balgaság [Folly] (fn.) Az az „isteni adomány és tehetség”, melynek alkotó és szabályozó energiája megihleti az ember szellemét, vezérli tetteit, és bearanyozza életét.

Balgaság! bár Erasmus megdicsért,

S minden ismert szerző rámutatott,

Hogy nem dicsfényed, de erőd hatott

Fiadra, ki tisztelve néz ezért,

S vadász homályban sok bolond fivért,

Javítni éltük, mely megrothadott,

Akármilyen gyengén is nyilazott,

Ha csorbult is a nyíl, mely célba ért.

Miatyánk, Balgaság! hadd legyek én,

Ki teli tüdővel itt, nyugaton,

Sok ivadékoddal oldalamon,

Ihlettel zengem dicsed énekét.

S ha halkan szól, legyen segítségünk

Dick Watson Gilder, nagy büszkeségünk.

Aramis Loto Frope

baljóslatúan [Inauspiciously] (hsz.) Nem sokat ígérő módon, mivel a jóslatok kedvezőtlenek. A rómaiak körében bevett dolog volt, hogy egy fontos tett vagy vállalkozás előtt jóslatot kértek az auguroktól, vagyis az állami jósoktól arról, hogy mi lesz a valószínű eredmény; ezek egyik kedvenc és megbízható jóslása pedig a madarak röptének megfigyelésével történt – az így kapott előjeleket nevezték auspicesnek. Az újságírók és bizonyos semmirekellő szótárszerkesztők úgy határoztak, hogy a szó – mely mindig többes számban áll – jelentsen „védnökséget” vagy „vezetést” is; például: „Az ünnepségsorozat a Hullatolvajok Ősi és Dicső Rendjének védnöksége alatt zajlott”; vagy: „A mulatságot az Éhség Lovagjai vezették”.

Egy nap egy szolga megjelent

Az augurnál: „Mondd nekem,

Ha… „ Ám az augur, no lám,

Tartotta tenyerét csupán,

Mely – nyilvánvaló — viszketett,

Rajta a bőr úgy reszketett.

Egy denariustól (áldás!)

Rögtön elmúlt a csiklándás.

A rabszolga folytatta: „Mondd,

Sikert vagy csődöt hoz vajon,

Mit megpróbálok ma éjjel

(Amikor majdan sötét lesz).

Hogy mit? Ne kérdezd – azt hiszem,

Erre van írva” – s sebtiben

Új denariust vett elő,

Közben kacsintott egyet ő,

Fényes lapját jól megnézte,

S csúsztatta a jós kezébe,

Ki nagy komolyan így szólt: „Várj,

Megkérdem, sorsod mit kínál.”

A szent ember visszavonult,

S a hátsó ajtón kitolult.

„Hess!” – szólt, s köntöse meglódult,

Mire az összes szent páva,

S (Júnó kedvéért) a párja,

A fáról gyorsan fölrepült,

Hol éjszakára mind megült.

A templomtetőre szálltak,

Nyugtot mindig ott találtak,

Ha valami vész volt alul.

Majd visszatért az augur

A rabszolgához: „Hát, mostan

Ezt a dolgot megjósoltam,

De – és ne vágj ilyen arcot –

A madár ígér kudarcot.”

A rabszolga hát kesergett,

Feladta a titkos tervet –

Mely (ahogy azt a jó látnok

Sejtette) galádul ez volt:

Átmászik a templom falán,

S elkapja Júnó madarát.

G. J.

balszerencse [Misfortune] (fn.) Olyan szerencse, melyből soha nincs hiány.

balumnus [Calumnus] (fn.) Aki a Botrány Iskolájában végzett.

bámulat [Admiration] (fn.) Udvarias elismerése annak, hogy valaki ránk hasonlít.

banya [Hag] (fn.) Idősebb hölgy, akit történetesen nem kedvelünk; néha vén tyúknak, csoroszlyának, szipirtyónak, boszorkának is nevezzük. A mesékben vannak jó banyák is, mindazonáltal nem illendő, ha a kedvesünket banyának nevezzük – ezt a bókot hagyjuk csak meg az unokáinak.

barátság [Friendship] (fn.) Olyan hajó, melyen jó időben két ember fér el, de rossz időben csak egy.

A tenger csendes volt, kék az ég,

S vidáman vitorláztunk mi még.

(A barométer ígért áldást.)

De ingatag hajónkra lecsapott

A vihar, s minket onnan kidobott.

(Jaj, mily cudar a gyaloglás!)

Armit Huff Bettle

barométer [Barometer] (fn.) Szellemes szerkezet, mely megmutatja, milyen idő van éppen.

baziliszkusz [Basilisk] (fn.) Mondabeli sárkány. Olyan hüllő, mely kakastojásból kelt ki. A baziliszkusz rosszul látott, és tekintete végzetes volt. Sok hitetlen tagadja e lény létezését, de Semprello Aurator látott és érintett egyet, melyet villám vakított meg, büntetésképpen azért, mert halálos tekintetet vetett egy előkelő hölgyre, akit Jupiter szeretett. Júnó ezután visszaadta a hüllőnek a látását, és elrejtette egy barlangban. Az ókoriak állították, hogy a baziliszkusz létezik, de a kakasok azóta már nem kotlanak.

bebalzsamoz [Embalm] (ige) Becsapni a vegetációt azzal, hogy elzárjuk előle az őt tápláló gázokat. Az egyiptomiak, amikor bebalzsamozták halottaikat, s ezzel összezavarták az állati és növényi élet természetes egyensúlyát, valaha termékeny és népes országukat sivár vidékké tették, mely csak néhány embert tudott eltartani. A ma használatos érckoporsók is ebbe az irányba mutatnak, és sok halott, akinek faként kellene díszítenie a szomszédja kertjét, vagy egy csomag retekként kellene gazdagítania asztalát, hosszú használhatatlanságra van kárhoztatva. Mi, ha megmaradunk, egy idő után hozzájuthatunk, de a viola és a rózsa hiába vágyik arra, hogy majszolhassa a gluteus maximusát.

becsmérel [Asperse] (ige) Az ember rosszindulatúan olyan gonosztetteket tulajdonít valakinek, amelyeknek elkövetésére ő nem érzett kísértést és nem látott lehetőséget.

befolyás [Influence] (fn.) A politikában, ha képzeletbeli quót adnak cserébe a lényegi quidért.

beismer [Acknowledge] (ige) Bevall. Más hibájának beismerése a legerősebb kötelesség, melyet az igazság szeretete kényszerít az emberre.

béka [Frog] (fn.) Ehető combú kétéltű. A pogány irodalomban először Homérosz említi a békákat, az egerekkel vívott harcukról szóló vígeposzában. Egyes szkeptikusok kétségbe vonták, hogy Homérosz írta ezt a művet, de a tudós, leleményes és szorgalmas dr. Schliemann örökre eloszlatta a kételyeket azzal, hogy kihantolta a lemészárolt békák csontjait. A fáraó lelkiismeretére többek között úgy akartak hatni a zsidók, hogy békákkal fenyegették, de a fáraó, aki becsináltként kedvelte a békákat, igazi keleti sztoicizmussal megjegyezte, hogy ezt ő is elviseli addig, amíg a békák és a zsidók elviselik; a programot tehát megváltoztatták. A béka buzgó énekes, jó hangja van, de hallása semmi. Kedvenc operájának librettója, ahogy ezt Arisztophanész is megírta, rövid, egyszerű és hatásos: „brekekexkoäx”; zenéjét nyilván a kitűnő komponista, Richard Wagner szerezte. A lovaknak, ha sokat isznak, béka nő a hasukban: körültekintő gondoskodása ez a természetnek, mivel így megkönnyíti, hogy a lovak tündököljenek az akadályversenyeken, főleg a vizesárok fölött.

béke [Peace] (fn.) Nemzetközi ügyekben a harc két időszaka közötti tettetés ideje.

Mi ez a zaj, mi fülem egyre

Csak hasogatja?

A béke sír iszonyt reménykedve,

A béke hangja.

Isteni Béke! Feleségül

Sok ember venne.

Ha tudná, hogyan tegye, végül

Is könnyű lenne.

Dolgoznak nappal és éjjel

Ezen, mint a güzük.

Mentsd meg őket, Uram, kérlek,

És intrikus lelkük!

Ro Amil

béketűrés [Meekness] (fn.) Szokatlan türelem, miközben olyan bosszút forralunk, mely megéri a fáradságot.

M, akár Mózes,

Ki egyiptomit ölt.

Mint rózsa, oly édes,

Béketűrő Mózes.

Nincs emlékmű, érces,

Arról, hogy mit ötölt,

De M, akár Mózes,

Ki egyiptomit ölt.

Életrajzi ábécé

beletörődés [Longanimity] (fn.) Az az állapot, melyben szelíd türelemmel viseljük a sértéseket, miközben a bosszú terve érlelődik bennünk.

belső szervek [In’ards] (fn.) A gyomor, a szív, a lélek és más belsőségek. A lelket sok kiváló kutató nem sorolja a belső szervek közé, de dr. Gunsaulus, a pontos megfigyelő és híres szaktekintély meg van győződve arról, hogy az epe néven ismert titokzatos szerv nem más, mint a bennünk lévő halhatatlan rész. Garrett P. Servis professzor ezzel szemben úgy tartja, hogy az ember lelke annak a gerincvelőnek a nyúlványa, mely farka helyének a velejét alkotja; és meggyőződésének bizonyítékaképpen magabiztosan rámutat, hogy a farokkal rendelkező állatoknak nincsen lelkük. Ami ezt a két elméletet illeti, leghelyesebben tesszük, ha egyikről sem alkotunk ítéletet, hanem inkább mindkettőt elhisszük.

bemutatás [Introduction] (fn.) Társadalmi szertartás, melyet az ördög talált ki, hogy örömet szerezzen szolgáinak, és ellenségeit gyötörje. A bemutatás ebben az országban a lehető legrosszabb irányba fejlődik, mivel szorosan kapcsolódik politikai rendszerünkhöz. Lévén, hogy minden amerikai egyenlő a többi amerikaival, ebből az következik, hogy mindenkinek joga van mindenkit ismerni, és ez magában foglalja azt a jogot is, hogy kérés vagy engedély nélkül bemutasson valakit. A Függetlenségi Nyilatkozatot a következőképpen kellene olvasni:

„Magától értetődőnek tartjuk azokat az igazságokat, hogy minden ember egyenlőként teremtetett, az embert teremtője olyan elidegeníthetetlen jogokkal ruházta fel, amelyekről le nem mondhat, s ezen jogok közé tartozik a jog az élethez, a jog ahhoz, hogy egy másik nyomorultra megszámlálhatatlan ismerőst erőltessünk, a jog a szabadsághoz, különösen ahhoz a szabadsághoz, hogy bemutassunk embereket egymásnak, mielőtt megbizonyosodnánk arról, hogy ellenségek-e vagy sem, valamint a jog más boldogítására úgy, hogy egy falka idegent szabadítunk rá.”

bencések [Benedictines] (fn.) Szerzetesrend, amelyet fekete barátok néven is emlegetnek.

Azt hitte, hogy varjú, de kiderült,

Csak egy bencés károgja az imát.

„Szép kis fekete rend”, majd felderült:

„Milyen pirosra sülnek odaát.”

„A földre szállt ördög”,

London, 1712

bennszülöttek [Aborigines] (fn.) Csekély értékű személyek, akik egy újonnan fölfedezett ország földjét tapossák. De nem sokáig; egy idő után már megtermékenyítik.

bensőségesség [Intimacy] (fn.) Olyan kapcsolat, melyben a bolondok egymást kölcsönösen tönkreteszik.

Két keserűsó – fehér és

Kék – a levet összeszűrték,

És örömmel tapasztalták

A másik kiválóságát.

Levetették köpenyüket,

Hogy együvé költözzenek.

Viszonyuk oly bensőséges,

Hogy egy papíron megfértek.

Titkaikat megosztották,

Mondták, aztán meghallgatták;

Majd bűnbánóan vallottak

Az erényekről, mik laktak

Bennük, s hogy oly nagyok, vélték,

Látják bennük maguk vétkét.

És minél több dolgot mondtak,

Lelkük annál jobban olvadt,

Míg végül könnyek peregtek

Belőlük. Majd felpezsegtek!

Mert a Természet haragját

Kitölti, ha barátot lát,

Ki feledi az ős törvényt:

Hogy te vagy te, én pedig én.

Bereniké Haja [Berenice’s Hair] (fn.) Csillagkép (Coma Berenices), melyet annak az asszonynak a tiszteletére neveztek el, aki feláldozta a haját, hogy megmentse a férjét.

Egy hölgy feláldozta tincsét,

Hogy megmentse férje éltét;

Az emberek pedig ezért

Csillagképnek adták nevét.

Ma azonban oly sok najád

Feláldozná becses haját;

Nincs annyi csillag az égen,

Hogy mindenki beleférjen.

G. J.

beszélget [Talk] (ige) Tapintatlanságot követ el kísértés nélkül, céltalan ösztönzéstől hajtva.

beszélgetés [Conversation] (fn.) A csekély értékű szellemi áruk piaca, ahol minden árust túlságosan elfoglal saját portékájának elrendezése, így nem veszi észre a szomszédjáét.

bevándorló [Immigrant] (fn.) Felvilágosulatlan személy, aki azt hiszi, hogy egyik ország jobb, mint a másik.

bigámia [Bigamy] (fn.) Ízlésficam, melyet a jövendő majd bölcsen trigámiával büntet.

bigott [Bigot] (fn.) Aki csökönyösen és fanatikusan ragaszkodik egy olyan véleményhez, melyet nem fogadunk el.

bitófa [Gallows] (fn.) Színpad olyan mirákulumok előadásához, melyekben a főszereplőt az égbe küldik. Ebben az országban a bitófák főleg arról nevezetesek, hogy hány ember menekült meg tőlük.

Az ember haljon bitón,

Vagy hol a vér pirosabb,

Csak ott halhat meg méltón,

Hol a leghalálosabb.

Régi színmű

bizalmas [Confidant, Confidante] (fn.) Akire A. rábízza B. titkait azzal, hogy ő közölje bizalmasan C-vel.

bizalom [Faith] (fn.) Vakon hinni valakinek, aki tudás nélkül példátlan dolgokról beszél.

bizonyíték [Proof] (fn.) Olyan bizonyság, mely egy árnyalattal elfogadhatóbb a valószínűtlennél. Két hiteles tanú vallomása, szemben azzal, amikor csak egyvalaki tanúskodik.

biztosítás [Insurance] (fn.) Leleményes modern szerencsejáték, melyben hagyják, hogy a játékos abban a kényelmes meggyőződésben ringassa magát, hogy megverheti azt az embert, aki oszt.

BIZTOSÍTÁSI ÜGYNÖK: Kedves uram, szép ez a ház… engedje meg, hogy biztosítsam.

HÁZTULAJDONOS: Örömmel. Kérem, úgy állapítsa meg az éves díjat, hogy amikor a kimutatásaik szerint a ház valószínűleg leég, addig jóval kevesebbet fizessek a kötvényben szereplő összegnél.

BIZTOSÍTÁSI ÜGYNÖK: Jaj, kérem… ezt nem engedhetjük meg magunknak. Úgy kell megállapítanunk a díjat, hogy maga fizessen többet.

HÁZTULAJDONOS: És ezt én megengedhetem magamnak?

BIZTOSÍTÁSI ÜGYNÖK: Ugyan már, a maga háza akármikor leéghet. Ott van például Smith háza, amely…

HÁZTULAJDONOS: Kíméljen meg… ezzel szemben ott van Brown háza, Jones háza, Robinson háza, amely…

BIZTOSÍTÁSI ÜGYNÖK: Kíméljen meg!

HÁZTULAJDONOS: Értsük meg egymást. Maga azt akarja, én fizessek magának azon feltételezés alapján, hogy valami történik még a maguk által meghatározott időpont előtt. Más szóval, azt várja tőlem, tegyek arra, hogy a házam nem tart olyan sokáig, ahogy maguk valószínűsítik.

BIZTOSÍTÁSI ÜGYNÖK: De ha a háza biztosítás nélkül leég, az abszolút veszteség.

HÁZTULAJDONOS: Már megbocsásson… ha leég, a maguk táblázatai szerint én valószínűleg megtakarítom mindazt a díjat, amit különben maguknak fizetnék… ami nagyobb a kötvényen szereplő összegnél. De tegyük fel, hogy biztosítás nélkül leég még a maguk által meghatározott időpont előtt. Ha ezt én nem tudom megengedni magamnak, maguk hogyan tudnák, ha biztosítva lenne?

BIZTOSÍTÁSI ÜGYNÖK: Ó, mi a többi ügyféllel kötött szerencsésebb szerződésekből tartjuk el magunkat. Voltaképpen ők fizetik a maga veszteségét.

HÁZTULAJDONOS: És akkor én nem segítek nekik fizetni a veszteségeiket? Az nem ugyanolyan valószínű, hogy az ő házuk leég, mielőtt annyit fizetnek maguknak, amennyit maguk fizetnének nekik? A dolog a következőképpen áll: maguk arra számítanak, hogy több pénzt kapnak az ügyfeleiktől, mint amennyit maguk fizetnek nekik, ugye?

BIZTOSÍTÁSI ÜGYNÖK: Ha nem így tennénk…

HÁZTULAJDONOS: Én nem bíznám magukra a pénzemet. Jól van. Ha az ügyfeleik összességére vonatkozóan bizonyos, hogy ők pénzt veszítenek magukkal szemben, akkor akármelyikükre vonatkozólag valószínű, hogy ő veszít. Ezek az egyéni valószínűségek növelik a bizonyosságot.

BIZTOSÍTÁSI ÜGYNÖK: Nem tagadom… de nézze a számokat ebben a fü…

HÁZTULAJDONOS: Isten az égben!

BIZTOSÍTÁSI ÜGYNÖK: Maga arról beszél, hogy megtakarítja a díjat, amit nekünk fizetne. Nem az a valószínűbb, hogy elherdálja mind? Mi takarékosságra ösztönözzük.

HÁZTULAJDONOS: A. nem azért akar gondoskodni B. pénzéről, hogy biztosítsa, hanem hogy jót tegyen vele. Méltóztassanak ezt nálam érdemesebb személyen gyakorolni.

boldogság [Happiness] (fn.) Kellemes érzés, mely abból fakad, hogy mások nyomorúságát szemléljük.

bolond [Fool] (fn.) Az az ember, aki áthatol a szellemi spekuláció birodalmán, és szétterjed a morális tevékenység csatornáiban. Mindent teremtő, minden alakban jelenlévő, mindent észlelő, mindentudó, mindenható. Ő találta fel a betűket, a könyvnyomtatást, a vasutat, a gőzhajót, a távírót, a tudomány közhelyeit és ágait. Ő teremtette a hazafiságot, és tanította meg a nemzeteket a háborúra alapozott teológiára, filozófiára, jogra, orvostudományra és Chicagóra. Ő alkotta meg a monarchikus és köztársasági kormányzást. Örökké létezik – már a teremtés hajnalát is látta. Az idők reggelén kezdetleges dombon énekelt, s a lét delén ő vezette az élet körmenetét. Nagyanyai keze szeretettel nyomja alá a civilizáció lenyugvó napját, alkonyatkor pedig elkészíti az Ember tejből és moralitásból álló vacsoráját, majd lezárja az egyetemes sír tetejét. És miután mindannyian visszavonulunk a feledés éjébe, ő virraszt, hogy megírja az emberi civilizáció történetét.

bor [Wine] (fn.) Erjesztett szőlőlé, melyet a Nők Keresztény Uniója „alkohol”, esetleg „szesz” néven ismer. A bor, hölgyeim, Isten úgyszólván legszebb ajándéka a férfinak.

boríték [Envelope] (fn.) Egy dokumentum koporsója; egy bankjegy tokja; egy utalvány hüvelye; egy szerelmeslevél hálóinge.

borotva [Razor] (fn.) Eszköz, melyet a fehér ember arra használ, hogy szépítse magát, a sárga arra, hogy kinevettesse magát, a fekete pedig arra, hogy növelje vagyonát.

borvirágos orrú [Bottle Nosed] (mn.) Akinek orrán a bor kertészkedik.

boszorkány [Witch] (fn.) (1) Rút és visszataszító öregasszony, aki bűnös szövetségben áll az ördöggel. (2) Szép és vonzó fiatal nő, aki bűnösségben túltesz az ördögön is.

boszorkányság [Sorcery] (fn.) A politikai befolyásolás ősi prototípusa és előfutára. Kevésbé tekintették azonban tiszteletre méltó dolognak, és néha kínzással vagy halállal büntették. Augustine Nicholas arról számol be, hogy egy szegény parasztot, akit boszorkánysággal vádoltak, kínzásnak vetettek alá, hogy vallomásra kényszerítsék. A szenvedő együgyű, miután néhány csekély fájdalmat elviselt, bevallotta bűnét, de naivan megkérdezte kínzóit, nem lehet-e valaki úgy boszorkány, hogy nem is tud róla.

botanika [Botany] (fn.) A növények tudománya – az ehetőké és az ehetetleneké egyaránt. Nagyrészt rosszul formált virágaikkal, csiricsáré színeikkel